आज के संसार में कई प्रकार के राजनीतिक बाद तंत्र प्रचलित है। हमारा देश प्रभुसत्ता संपन्न राष्ट्र है। अत: राजनैतिक वादों की दृष्टि से इसका प्रशासन तंत्र गणतंत्र या जनतंत्र की भावना पर आधारित है। स्वतंत्रता-प्राप्ति के बाद हमारे देश का जो नया और अपना संविधान बना, वह सन 1950 की 26 जनवरी को इस देश में लागू किया गया। इस संविधान में सर्वोच्च संवैधानिक सत्ता के रूप में राष्ट्रपति का पद भी बनाया गया था। सो स्वतंत्र भारत के संविधान के अनुसार प्रथम राष्ट्रपति की घोषणा और इस प्रकार की शासन-व्यवस्था भी 26 जनवरी के दिन की गई, इन कारणों से इस दिन का महत्व और भी बढ़ गया और प्रत्येक वर्ष इस दिन को ‘गणतंत्र-दिवस’ के नाम से एक राष्ट्रीय पर्व के रूप में बड़ी धूम-धाम से सारे देश में, विशेषत: राजधानी दिल्ली में मनाया जाता है।